VSRS Sklep I R 79/2023
Sodna praksa Vrhovnega sodišča, 2023-06-07

Karmen Iglič Stroligo (preds.), Tomaž Pavčnik (poroč.), Jan Zobec

spor o pristojnosti - izvršilni postopek - naslov dolžnika - območje krajevne pristojnosti okrajnih sodišč

Geografska razčlenitev tega spora o pristojnosti narekuje odločitev, da je za odločanje v tej zadevi krajevno pristojno Okrajno sodišče v Slovenj Gradcu.

Za odločanje v tej zadevi je pristojno Okrajno sodišče v Slovenj Gradcu.

1. Okrajno sodišče v Ljubljani se je v izvršilni zadevi 3190 I 882/2023 izreklo za krajevno nepristojno. Po pravnomočnosti sklepa je zadevo odstopilo Okrajnemu sodišču v Velenju.

2. Okrajno sodišče v Velenju (I 161/2023) na Vrhovno sodišče RS naslavlja spor o pristojnosti. Meni, da v zadevi ni pristojno Okrajno sodišče v Velenju, marveč Okrajno sodišče v Slovenj Gradcu. Upnik je v izvršilnem naslovu kot prvo sredstvo izvršbe navedel rubež dolžnikovih nepremičnin, ki se nahajajo kjerkoli, zlasti na naslovu dolžnika: ... Dalje pojasnjuje, da navedeni naslov leži na območju katastrske občine Spodnji Razbor, s tem pa na območju Okrajnega sodišča v Slovenj Gradcu. V skladu s 77. členom Zakona o izvršbi in zavarovanju (ZIZ) je zato v tej zadevi pristojno Okrajno sodišče v Slovenj Gradcu.

3. Za odločanje v tej zadevi je pristojno Okrajno sodišče v Slovenj Gradcu.

4. Spor o pristojnosti v tej zadevi je plod geografske napake. Okrajno sodišče v Ljubljani se je pravilno izreklo za krajevno nepristojno, vendar zadeve ni odstopilo ustrezno oziroma pravilno izbranemu okrajnemu sodišču. Celoten problem tiči v vprašanju, kam spada dolžnikov naslov ... .

5. Okrajno sodišče v Velenju utemeljeno pojasnjuje, da navedeni naslov spada pod območje Okrajnega sodišča v Slovenj Gradcu. Podan je torej položaj iz prvega odstavka 24. člena Zakona o pravdnem postopku (ZPP), ko sodišče, ki mu je bila zadeva odstopljena kot pristojnemu sodišču, misli, da je pristojno kakšno drugo sodišče.

6. Območje krajevne pristojnosti okrajnih sodišč je določeno s katastrskimi občinami, ki jih določa vlada z Uredbo (tretji in četrti odstavek 114. člena Zakona o sodiščih). Dokler Uredba vlade, ki bi določila katastrske občine, ki obsegajo območje posameznega okrajnega sodišča, še ni sprejeta, se za območje krajevnih pristojnosti okrajnih, okrožnih in višjih sodišč štejejo območja, ki so veljala do dneva uveljavitve tega zakona (prvi odstavek 24. člena Zakona o spremembah in dopolnitvah Zakona o sodiščih, Ur. l. RS, št. 45/08-ZS-H). Do uveljavitve ZS-H je veljalo, da je območje posameznega okrajnega sodišča opredeljeno s sodnim okrajem. Območje sodnega okraja je bilo opredeljeno z Zakonom o postopku za ustanovitev, združitev oziroma spremembo območja občine ter o območjih občin (Ur. l. SRS, št. 28/80) in sicer z navedbo katastrskih občin. Ta zakon je bil z zakonom o ustanovitvi občin ter določitvi njihovih območij (Ur. l. RS, št. 60/94; ZUODNO), ki je območje občin opredelil z navedbo naselij, razveljavljen. Ne glede na to, ali je za odločitev v zadevi relevanten prvi ali drugi predpis, je za odločanje v zadevi krajevno pristojno Okrajno sodišče v Slovenj Gradcu. V skladu z 52. točko 8. člena Zakona o postopku za ustanovitev, združitev oziroma spremembo območij občine ter o območjih občin je katastrska občina Spodnji Razbor spadala v območje občine Slovenj Gradec. Naselje Spodnji Razbor pa tudi na podlagi 10. točke 3. člena ZUODNO sodi na območje sedanje občine Slovenj Gradec.

7. Geografska razčlenitev tega spora o pristojnosti tako narekuje odločitev, da je za odločanje v tej zadevi krajevno pristojno Okrajno sodišče v Slovenj Gradcu.

Zakon o pravdnem postopku (1999) - ZPP  - člen 24, 24/1

Zakon o izvršbi in zavarovanju (1998) - ZIZ  - člen 77

Zakon o sodiščih (1994) - ZS  - člen 114, 114/1, 114/3, 114/4

Zakon o ustanovitvi občin ter o določitvi njihovih območij (1994) - ZUODNO  - člen 3-10

Zakon o postopku za ustanovitev, združitev oziroma spremembo območja občine ter o območjih občin (1980) - člen 8-52

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.

VSRS Sklep I R 204/2023, enako tudi VSRS Sklep I R 203/2023